РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/468-15

16. новембар 2015. године

Б е о г р а д

ЗАПИСНИК

46. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 16. НОВЕМБРА 2015. ГОДИНЕ

 Седница је почела у 11.00 часова.

 Седницом је председавао Милутин Мркоњић, председник Одбора.

 Седници су присуствовали чланови Одбора: Константин Арсеновић, Бранка Бошњак, Драган Јовановић, Јован Марковић, Зоран Милекић, Саша Мирковић, Мујо Муковић, Владимир Орлић, Сузана Спасојевић и Вучета Тошковић.

 Седници су присуствовали заменици чланова Одбора: Далибор Радичевић (заменик Зорана Бојанића), Оливера Пешић (заменик Јовице Јевтићa), Велимир Станојевић (заменик Драгана Јовановића), Драган Алексић ( заменик Катарине Ракић) и Горан Ковачевић ( заменик Вучете Тошковић).

 Седници није присуствовао члан Одбора Слободан Хомен, нити његов заменик.

 Седници су присуствовали и народни посланици Срђан Драгојевић и Верољуб Матић.

 Седници су присуствовали из Министарства грађевинарства, саобраћаја и инфраструктуре: Александра Дамњановић, државни секретар, Јованка Атанацковић, помоћник министра, Никола Миливојевић, саветник у кабинету потпредседника Владе, Даринка Ђуран, руководилац обједињене процедуре, Ђорђе Милић, в.д. помоћника министра, Светлана Ристић, шеф Одсека, Саша Стојановић, помоћник министра за друмски саобраћај, Оливера Стевић Леденчан, шеф Одсека, Лепосава Сојић, помоћник министра за водни саобраћај, Вељко Ковачевић, шеф Одсека, и Светлана Аџемовић, виши саветник, а из Републичког геодетског завода Борко Драшковић, директор, и Гордана Зорић, начелник.

 Одбор је, једногласно, у складу са предлогом председника Одбора усвојио следећи:

**Д н е в н и р е д**

1. Разматрање Предлога закона о озакоњењу објеката, који је поднела Влада (број 351-2964/15 од 13. новембра 2015. године);
2. Разматрање Предлога закона о изменама и допунама Закона о државном премеру и катастру, који је поднела Влада (број 952-2635/15 од 16. октобра 2015. године);
3. Разматрање Предлога закона о пријављивању и евидентирању закупаца на неодређено време у становима у својини грађана, задужбина и фондација, који је поднела Влада (број 360-2812/15 од 30. октобра 2015. године);
4. Разматрање Предлога закона о трговачком бродарству, који је поднела Влада (број 011-2650/15 од 16. октобра 2015. године);
5. Разматрање Предлога закона о радном времену посаде возила у друмском превозу и тахографима, који је поднела Влада (број 344-2965/15 од 13. новембра 2015. године);
6. Разматрање Предлога закона о потврђивању Споразума између Владе Републике Србије и Савета министара Босне и Херцеговине о изградњи међудржавног моста преко реке Дрине са пратећим објектима на локацији Љубовија-Братунац, који је поднела Влада (број 011-2729/15 од 26. октобра 2015. године);

7. Разматрање Предлога закона о потврђивању Протокола о изменама и допунама Споразума о ваздушном саобраћају између Савезне Владе Савезне Републике Југославије и Швајцарског Федералног Савета, који је поднела Влада (број 343-2536/15 од 9. октобра 2015. године).

Прва тачка дневног реда: **Разматрање Предлога закона о озакоњењу објеката, који је поднела Влада**

На почетку уводног излагања Александра Дамњановић, државни секретар, је истакла да се овај закон доноси са циљем да се коначно реши проблем свих незаконито изграђених објеката на територији Републике Србије. Према званичним подацима Републичког геодетског завода укупан број објеката за које нема доказа о праву својине износи око 1 500 000, па је сходно томе интенција предлагача да се што већи број објеката озакони и врати у легалне токове. За државу ово питање има карактер јавног интереса што је и прописано у члану 2. Предлога закона. Предложена решења у овом закону отклањају уочене недостатке који су до сада ометали легализацију већег броја објеката по важећем Закону о легализацији објеката, коначним решавањем имовинско-правних односа. За разлику од важећег Закона о легализацији објеката овим предлогом закона се укида накнадно издавање грађевинске и употребне дозволе тако што надлежни орган доноси једно решење о озакоњењу које садржи извештај о затеченом стању објекта са елаборатом геодетских радова. Ново решење је и укидање накнаде за уређивање грађевинског земљишта. Овај закон препознаје само таксу за озакоњење која је прописана, правећи разлику између породичних стамбених објеката и станова у стамбеним зградама. Висина таксе је одређена у зависности од површине и намене изграђеног објекта, па је такса за објекте намењене тржишту знатно већа него што је то случај за породично становање и станове у стамбеним зградама. Казнене одредбе су такође део закона, оне су новчане а уведене су и казне за привредни преступ и прекршаје. Овим законом престају да важе два закона и неколико подзаконских аката - престаје да важи Закон о легализацији објеката из 2013. године и Закон о посебним условима за упис права својине на објектима изграђеним без грађевинске дозволе, као и сви подзаконски акти донети на основу ова два закона. Закон је прецизирао начин поступања према категорији лица која већ имају поднет захтев за легализацију а њих је око 771 000, а предвидео је и начин пописа и евидентирања свих осталих незаконито изграђених објеката којих према првим проценама има око 800 000. Такође, предвидео је и начин и поступање за лица која су поступак почела према Закону о посебним условима за упис права својине на објектима изграђеним без грађевинске дозволе, али га нису окончали, тј. да у року од 6 месеци од ступања на снагу Закона уђу у процес озакоњења таквих објеката. Овај закон ће наметнути приличне обавезе јединицама локалне самоуправе па је остављена могућност формирања помоћног радног тела тј. комисије коју могу чинити запослени из општине и јавних предузећа чији је оснивач општина или град, док ће грађевински инспектор доносити решења о рушењу. На крају уводног излагања истакнуто је да нема могућности да неко одлучи да ли хоће или неће да озакони објекат, држава то спроводи по службеној дужности и у јавном интересу.

На почетку расправе председник Одбора обавестио је присутне да је у међувремену стигло Мишљење Агенције за борбу против корупције на текст Предлога закона. Представник Министарства Александра Дамњановић је указала да Агенција за борбу против корупције није орган који обавезно доставља своје мишњење на законски текст у било којој фази поступка. Министарство је у више наврата, док је текст био у припреми, достављало Агенцији за борбу против корупције предлог овог закона, као и да је текст био доступан и на сајту Министарства. Примедбе Агенције су више начелне природе и могу се односити на било који законски предлог, наглашено је на крају образложења.

У наставку седнице народни посланици су учествовали у дискусији и постављали питања представницима Министарства. С обзиром да 43 општине у Србији немају грађевинске инспекторе постављено је питање како ће се спроводити одредбе овог закона. Затим, затражено је објашњење како ће се третирати случај када је власник објекта у затвору, а неко од станара поднесе захтев за легализацију. Постављено је и питање везано за висину таксе за озакоњење и да ли ће се геодетски снимак накнадно наплаћивати. Такође, затражено је тумачење да ли ће приликом озакоњења бити довољно само подношење пријаве или ће грађани имати још неке обавезе. Народни посланици су од представника Министарства затражили и објашњење да ли закон прави разлику између стварно угрожених људи, који су силом прилика морали да нађу неко решење и великих инвеститора, који су свесно градили без дозвола. Затражено је објашњење и у вези термина „озакоњење“ као и појашњење члана 5. став 4, који третира сагласност, која је потребна за објекте у зонама заштите. Истакнута је и примедба да није добро опште решење, које дозвољава надзиђивање две етаже у свим зонама. У вези с тим дат је предлог да се објектима ниже спратности дозволи надзиђивање две етаже, а на вишеспратницама само једне. Изнет је и предлог да се у закон унесе одредба која би грађанима налагала уређење фасаде уз озакоњење објеката.

Одговарајући на питања народних посланика, државни секретар Александра Дамњановић, је истакла да је 12 месеци рок за попис незаконитих објеката и да грађевински инспектори неће морати да излазе на терен, њихова обавеза је да донесу решења о рушењу. Овакав поступак биће омогућен, јер ће свака јединица локалне самоуправе добити податке о свим објектима без доказа о праву својине, што ће увелико олакшати посао инспекторима или члановима комисије који ће излазити на терен. Што се тиче власника стамбених објеката који су у затвору закон каже да су то лица која су доступна, а јасно је прецизирано и како се надлежни орган понаша када власник или инвеститор није познат. Посебно је уређена ситуација када у једној згради постоји само неколико станова који нису озакоњени, па је немогуће спроводити рушење целог објекта. Што се висине такси тиче предлагач се трудио да их прилагоди тренутној платежној моћи већине наших грађана. Када је реч о геодетском снимку истакнуто је да када је објекат нанет на катастарску подлогу онда се не ради елаборат геодетских радова, па у складу са тим неће постојати ни додатни трошкови. На питање народних посланика о самом поступку озакоњења истакнуто је да грађани не треба ништа додатно да пријављују осим у случају када су већ уписали право својине у складу са одредбама Закона о посебним условима за упис права. У том случају постоји рок од 6 месеци за подношење захтева, сви остали поступци се покрећу по службеној дужности. У закону само постоји обавеза пријављивања за власнике подземних инсталација, који нису видљиви на сателитском снимку. Коментаришући дилему народног посланика да овај закон не прави разлику између угрожених категорија и инвеститора, државни секретар је истакла да овај закон није идеалан али је апсолутно неопходан и у јавном је интересу, јер је Србија угушена са 1,5 милиона незаконито изграђених објеката. Принцип правичности и начин на који ће се третирати најугроженији случајеви постоји у члану 34. где се експлицитно каже да предвиђену таксу за озакоњење од 5000 динара за породичне објекте и станове до 100 квадрата неће плаћати лица која су примаоци социјалне помоћи, инвалиди или самохрани родитељи. Направљена је и разлика између оних који су градили за своје потребе и оних који су градили за тржиште односно за комерцијалне сврхе. Одређивању висине такси предходила је економска анализа, коју је радио економски тим. Објашњавајући термин „озакоњење“ наглашено је да се овим термином суштински прави раскид са појмом „легализација“ с обзиром да је у поступку легализације сама легализација објеката подразумевала накнадно издавање грађевинске и употребне дозволе за бесправни објекат, док у овом закону постоји само један акт, а то је решење о озакоњењу. На предлог народних посланика да се забрани надзиђивање две етаже на вишеспратницама истакнуто је да ће тај део процене и одговорности сносити локална самоуправа. Када је реч о предлогу да се кроз закон грађани обавежу да уреде фасаде, представник Министарства је нагласила да је то одличан предлог о коме је предлагач размишљао, али је у домену енергетске санације објеката, која није предмет овог закона. У овом тренутку најважније је суштинско решење проблема, а наредни корак је да се кроз субвенције и Фонд за енергетску ефикасност уреди и све остало, нагласила је на крају Александра Дамњановић, представник Министарства.

У дискусији су учествовали народни посланици: Милутин Мркоњић, Драган Јовановић, Вучета Тошковић, Горан Ћирић, Јован Марковић, Бранка Бошњак, Срђан Драгојевић и Милан Ковачевић.

Одбор је у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о озакоњењу објеката, у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

Друга тачка дневног реда - **Разматрање Предлога закона о изменама и допунама Закона о државном премеру и катастру, који је поднела Влада**

 У уводном излагању директор Републичког геодетског завода, Борко Драшковић, је истакао да је ове године потписан уговор о кредиту Светске банке у износу од 44 милиона долара, који треба да технички и технолошки унапреди Републички геодетски завод. У вези са тим ове измене и допуне Закона су у складу са реформама Завода, које подразумевају новије, модерније и софистицираније софтвере и методе рада које имају за циљ да убрзају тражене процесе и захтеве. Предлогом закона се поједине одредбе усклађују са већ донетим законима, скраћују се одређени рокова који би убрзали поступак уписа непокретности и права над њима, стварају се услови за електронско-канцеларијско пословање и правни основ за обраду података о личностима сагласно са Законом о заштити података о личности. На крају излагања наглашено је да се уводи једообразан и ефикаснији стручни надзор над геодетским радовима.

 У дискусији која је уследила државни секретар, Александра Дамњановић, је истакла да ће сви амандмани за које се процени да унапређују предложени закон бити размотрени и прихваћени.

 Одбор је у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о изменама и допунама Закона о државном премеру и катастру, у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

Трећа тачка дневног реда - **Разматрање Предлога закона о пријављивању и евидентирању закупаца на неодређено време у становима у својини грађана, задужбина и фондација, који је поднела Влада**

 Ђорђе Милић, в.д. помоћника министра, у уводном излагању је истакао специфичност овог закона у нашем правном поретку, као и да предлагач очекује да ће се на основу њега покренути решавање института заштићених подстанара. Наглашена је концизност закона, а пратећим обрасцем биће прописан поступак евидентирања. Спроведена је јавна расправа, прихваћене су одређене примедбе и сугестије, а посебно се водило рачуна о примедбама Повереника о заштити информација од јавног значаја и информација о личностима, како би се дошло до тачне евиденције закупаца. Наглашено је да ће овим законом и његовом применом бити процењени ефекти како би се решило стамбено питање одређених лица, а као пример наведено је искуство из региона (Црна Гора, Хрватска, Словенија итд).

Одбор је у складу са чланом 155. став 2, Пословника Народне скупштине одлучио, једногласно, да предложи Народној скупштини да прихвати Предлог закона о пријављивању и евидентирању закупаца на неодређено време у становима у својини грађана, задужбина и фондација, који је поднела Влада, у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

Четврта тачка дневног реда - **Разматрање Предлога закона о трговачком бродарству, који је поднела Влада**

У уводном излагању помоћник министра за водни саобраћај Лепосава Сојић, је истакла да се овим законом регулише ова област први пут после 1977. године. Предлог закона регулише заштиту конкуренције, услове за добијање лиценци за обављање делатности возара у унутрашњој пловидби и пловидбено-агенцијске делатности, увођење сусвојине на броду и садржи нова решења у односу на бродску хипотеку. Приликом израде закона и у току саме стручне расправе, консултоване су све заинтересоване стране, од удружења банкара до удружења осигуравајућих друштава, агентура, бродара, возара, како би се задовољило српско тржиште и отворила могућност за развој Републике Србије у овој области. Истакнута је неопходност поседовања лиценци за она лица која се баве спољном трговином у овој области. Уводи се обавезно полагање стручног испита, што ће се евидентирати у јединсветном регистру, који ће бити доступан свима. Решиће се питање обављања агенцијских услуга. Новина је увођење концепта сусвојине на броду, поделом на карате, односно 12 делова и могућност купопродаје делова брода. На крају излагања, помоћник министра је истакла да ће доношењем овог закона настати позитивни ефекти на стварање нових привредних субјеката на тржишту и тржишну конкуренцију.

Одбор је у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о трговачком бродарству, који је поднела Влада, у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

Пета тачка дневног реда - **Разматрање Предлога закона о радном времену посаде возила у друмском превозу и тахографима, који је поднела Влада**

На почетку уводног излагања, шеф Одсека Оливера Стевић Леденчан, истакла је да се ради о новом закону који ће потпуно уредити област која је до сада била уређена Законом о безбедности саобраћаја, Уредбама о временима одмора и управљања возилима возача моторних возила која обављају међународни превоз као и примена система дигиталних тахографа, затим подзаконским актима на основу ових прописа, Законом о раду, и ратификованим европским Споразумом о раду посаде на возилима који обављају међународне друмске превозе. Основни циљ који се постиже овим законом јесте успостављање једнаких правила за посаде возила која се баве превозом унутар Републике Србије и посаде возила која учествују у међународном превозу и њихово усаглашавање са законодавством Европске Уније, а све то у циљу унапређења безбедности саобраћаја. Одредбама овог закона штите се права чланова посаде возила у смислу ограничавања времена управљања, пауза и дневног и недељног обавезног одмора чиме се побољшава безбедност и здравље на раду ових посада. Новина овог закона јесте што ће се пре свега уредити радно време посаде возила имајући у виду да је делатност професионалног возача, који управљају возилима преко 3,5 тоне тј. аутобусима, сама по себи специфична у односу на друга запослена лица што је у Европској Унији регулисана посебним прописом. У складу са тим важећи Закон о раду је предвидео да ће се тим посебним прописом уредити радно време запослених код послодавца у области саобраћаја. Одредбама овог закона омогућава се конкурентност наших превозника на међународном тржишту траспортних услуга када је у питању радно време посаде возила без угрожавања безбедности саобраћаја. Такође, је истакнута и новина која се тиче усаглашавања са директивом ЕУ о спровођењу социјалног законодавства тахографа и уводи се систем сразмерних прекршајних санкција према тежини прекршаја. Затим, као последица хармонизације прописа са прописима ЕУ из ове области одредбама овог закона прописано је да надзор над радом посаде возила и превозника обухвата најмање 3 % од укупног броја радих дана возача од чега се најмање 30% контролише на путу, а најмање 50% у просторијама превозника, чиме се пооштрава контрола возача и проширују овлашћења инспектора за друмски превоз. Наглашено је да је овим законом успостављен систем накнадне уградње граничника брзине, а уводи се и периодична обука техничара који су запослени у радионицама, у смислу ефикаснијег и поузданијег обављања послова рада радионица за тахографе. На крају истакнут је значај усаглашавања са законодавством ЕУ, тачније са девет прописа, чиме је остварен висок степен усклађености, а у наредном периоду очекује се израда девет подзаконских аката како би се након њиховог усвајања постигла потпуна уклађеност са директивом ЕУ из 2014. године, која говори о тахографима и које ће за чланице Уније бити обавезујуће тек 2030. године.

 Одбор је у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о радном времену посаде возила у друмском превозу и тахографима, у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

Шеста тачка дневног реда - **Разматрање Предлога закона о потврђивању Споразума између Владе Републике Србије и Савета министара Босне и Херцеговине о изградњи међудржавног моста преко реке Дрине са пратећим објектима на локацији Љубовија-Братунац, који је поднела Влада**

Одбор је, у складу са чланом 155. став 2. Пословника Народне скупштине, одлучио, једногласно, да предложи Народној скупштини да прихвати Предлог закона о потврђивању Споразума између Владе Републике Србије и Савета министара Босне и Херцеговине о изградњи међудржавног моста преко реке Дрине са пратећим објектима на локацији Љубовија-Братунац, који је поднела Влада.

 За известиоца Одбора на седници Народне скупштине одређен је народни посланик др Владимир Орлић, члан Одбора.

Седма тачка дневог реда **- Разматрање Предлога закона о потврђивању Протокола о изменама и допунама Споразума о ваздушном саобраћају између Савезне Владе Савезне Републике Југославије и Швајцарског Федералног Савета, који је поднела Влада**

 Светлана Аџемовић, представник Министарства, је у уводном излагању истакла иницијативу за измену наведеног Споразума потписаног 2002. године, а који је поднео национални авиопревозник Аir Serbia и Etihad Airways пре свега због share аранжмана, аранжмана поделе кода на линији редовног ваздушног саобраћаја Београд- Цирих- Београд. Истакнута је заитересованост Air Serbia е за обављање комерцијалних и тржишних летова и за закуп ваздухоплова. Наглашено је да би измена Споразума омогућила обема уговорнима странама да изнајме неограничени број ваздухоплова, са и без посаде, за комерцијалне аранжмане, са циљем либерализације тржишта ваздушног саобраћаја.

Одбор је у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о потврђивању Протокола о изменама и допунама Споразума о ваздушном саобраћају између Савезне Владе Савезне Републике Југославије и Швајцарског Федералног Савета, који је поднела Влада.

 За известиоца Одбора на седници Народне скупштине одређен је народни посланик др Владимир Орлић, члан Одбора.

**\***

**\* \***

На седници је вођен тонски запис.

Седница је закључена у 12.40 сати.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић